Donald Trump, fost președinte al SUA, a declarat că Putin "probabil" a fost implicat în moartea lui Alexei Navalny, opozant al actualului președinte rus.
"Nu știu, dar poate, adică posibil, aș putea spune probabil, nu știu", a răspuns candidatul republican la președinția SUA într-un interviu acordat postului Fox News, după ce a fost întrebat dacă Putin este responsabil pentru moartea lui Navalny.
"A fost un om tânăr, așa că, statistic, ar fi trăit mult timp... așa că s-a întâmplat ceva neobișnuit", a adăugat Donald Trump.
Alexei Navalny, o figură importantă în opoziția din Rusia, a murit pe data de 16 februarie într-o închisoare. Rusia a fost acuzată în mod direct de UE și SUA pentru moartea lui Navalny.
Poziția lui Trump
Trump domină alegerile primare republicane pentru alegerile prezidențiale și îl conduce în prezent pe actualul președinte Joe Biden în sondajele pentru alegerile generale din mai multe state cheie.
Poziția sa față de Putin a fost mai blândă și a promis că o să oprească orice fel de ajutor pentru Ucraina și o să forțeze Kievul să negocieze cu Rusia.
Trump a mai spus în timpul interviului că speră să nu fie nevoit să aleagă între Putin care "înghite" Ucraina și trimiterea de arme la Kiev.
"Sper că nu se va ajunge la asta", a spus el, susținând din nou că războiul "nu s-ar fi întâmplat niciodată" sub președinția sa, informează POLITICO.
Fiți la curent cu ultimele noutăți. Urmăriți DCNews și pe Google News